คสช. ย้ำเจ้าหน้าที่ใช้กระบวนการตามกฎหมาย ดำเนินคดีตามเหตุแห่งพฤติกรรม ไม่ว่าจะเป็นฝ่ายใด
คณะรักษาความสงบแห่งชาติ ย้ำเจ้าหน้าที่ใช้กระบวนการตามกฎหมาย ดำเนินคดีตามเหตุแห่งพฤติกรรม ไม่ว่าจะเป็นฝ่ายใดพันเอกหญิง ศิริจันทร์ งาทอง รองโฆษกคณะรักษาความสงบแห่งชาติ (คสช.) กล่าวถึงกรณีแอมเนสตี้ออกมาเรียกร้องในคดีนายธนาธรณ์ จึงรุ่งเรืองกิจ หัวหน้าพรรคอนาคตใหม่ ระบุใช้กระบวนการยุติธรรมเพื่อปิดปากฝ่ายตรงข้ามการเมือง ว่าอาจเป็นความเข้าใจที่สับสน การดำเนินตามกระบวนการกฎหมาย กติกาสังคม การพูดแสดงความเห็นในเรื่องใดๆ ก็ยังทำได้ปกติ และด้วยลักษณะเฉพาะตัวของหลายๆ บุคคล เชื่อว่าไม่มีปัจจัยใดที่จะไปบีบบังคับได้ การให้ความเห็นของบางองค์กรต่างประเทศ อาจมีลักษณะเฉพาะตามธรรมเนียมองค์กรที่ได้รับข้อมูลมาแบบจำกัด ไม่ต่างจากอดีต พร้อมยืนยัน ผู้ถูกกล่าวหาได้รับสิทธิตามกระบวนการยุติธรรมตามปกติ เช่นการใช้พยานหลักฐานในการพิสูจน์ความจริง การแก้ข้อกล่าวหา การใช้กลไกในกระบวนการสืบสวนสอบสวน การได้รับสิทธิคุ้มครองตามหลักกฎหมายไม่แตกต่างจากการดำเนินคดีของบุคคลอื่นๆ ในคดีอื่นๆ ในศาลเฉพาะทางอื่นๆ เชื่อว่า เจ้าหน้าที่ดำเนินคดีตามหลักกฎหมาย เคารพในสิทธิเสรีภาพของทุกคนที่เกี่ยวข้องกับคดี ทั้งนี้ การดำเนินคดีเป็นไปตามเหตุแห่งพฤติกรรมของผู้ถูกกล่าวหา ไม่ว่าจะเป็นนักการเมืองฝ่ายใด หากเจ้าหน้าที่มีพยานหลักฐานที่เชื่อได้ว่ามีการกระทำผิด ก็เป็นเรื่องที่สามารถฟ้องร้องดำเนินคดีได้ตามกระบวนการสากล สำหรับการพิจารณาคดีในอำนาจของศาลทหาร อยู่ในเกณฑ์มาตรฐานตามกระบวนการยุติธรรม ซึ่งผลการพิจารณาคดีที่ผ่านมาทุกอย่างเป็นไปตามพยานหลักฐานที่ปรากฎ ยืนยันเป็นกระบวนการยุติธรรมเพื่อให้ทุกฝ่ายได้พิสูจน์ความจริง เป็นสิ่งที่เป็นหลักสากล ไม่มีวิธีการใดเลยที่เป็นการ”ปิดปาก”อย่างที่ แอมเนสตี้ใช้คำนี้กล่าวหาทางการไทยรองโฆษก คสช. กล่าวย้ำว่า สังคมไทยเป็นหนึ่งเดียว แม้จะมีหลากหลายในความคิดเห็นทางการเมือง คนไทยทุกคนยังได้รับการปฎิบัติในมาตรฐานเดียวกัน ส่วนผู้ที่กระทำผิดกฎหมายก็ต้องถูกดำเนินการตามหลักนิติรัฐ เพื่อความสงบสุขของสังคมไทย การเรียกร้องสิทธิตามบทบาทขององค์กรฯ ก็ว่ากันไป แต่ควรหลีกเลี่ยงการสร้างให้สังคมไทยเกิดการแบ่งฝ่าย และขอให้รับฟังกระแสสังคมไทยส่วนใหญ่ต่อประเด็นดังกล่าวด้วย เพื่อวางบทบาทขององค์กรในจุดที่พอเหมาะพอควรต่อไป